
   REPUBLIKA HRVATSKA
[bookmark: _Hlk95292189]   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU OKOLIŠA
   Odsjek za infrastrukturu, zaštitu okoliša i obnovu 
Petra Krešimira IV. br. 1, 35 000 Slavonski Brod
tel: 035/443-126
e-mail: komgosp@bpz.hr
KLASA: UP/I 352-02/24-01/01
URBROJ: 2178-03-02/5-24-3
Slavonski Brod,  22. travanj 2024. godine


Brodsko-posavska županija, OIB 27400987949, Upravni odjel za graditeljstvo, infrastrukturu i zaštitu okoliša,  temeljem članka 30. stavak 4. i 6., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19, 127/19 i 155/23),  povodom zahtjeva nositelja zahvata Ivana Reškovića, OIB 84767596558, iz Velike Gorice, Ulica Junija Palmotića 70, za provedbom  postupka Prethodne ocjene prihvatljivosti za ekološku mrežu  zahvata prenamjene zemljišta iz livade u voćnjak,  nakon provedenog postupka, donosi

R   J   E   Š   E   NJ   E

1. Namjeravani  zahvat:  „Prenamjena zemljišta iz livade u voćnjak u k.o. Gorice, na području Općine Dragalić, Brodsko-posavska županija“, nositelja  zahvata Ivana Reškovića iz Velike Gorice, Ulica Junija Palmotića 70,  prihvatljiv  je  za  ekološku  mrežu.
      2.     Ovo Rješenje izdaje se na rok od četiri godine.
      3.    Ovo Rješenje objavljuje  se  na  mrežnim  stranicama Brodsko-posavske županije.


O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 19. veljače  2024. god., zahtjev  nositelja zahvata Ivana Reškovića iz Velike Gorice, Ulica Junija Palmotića 70, za provedbom postupka Prethodne ocjene prihvatljivosti za ekološku mrežu za zahvat  prenamjene zemljišta iz livade u voćnjak kčbr. 276 k.o. Gorice (ARKOD ID 4010108), ukupne površine 0,78 ha, na području Općine Dragalić. Zahtjev je u skladu s  odredbama članka 30. stavka 2. Zakona o zaštiti prirode,  te je uz zahtjev nositelj dostavio opis planirane prenamjene zemljišta. 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-02/24-01/01, URBROJ:2178-03-02/5-24-2, od 26. veljače 2024. god.), zatražio prethodno mišljenje Ministarstva gospodarstva i održivog razvoja, Zavoda za zaštitu okoliša i prirode. Ministarstvo, Zavod za zaštitu okoliša i prirode je dana 22. travnja 2024. godine, dostavio traženo mišljenje (KLASA: 352-03/24-02/225, URBROJ: 517-12-2-2-1-24-2, od 10. travnja 2024. god.), o utjecaju  planiranog predmetnog zahvata na ciljeve očuvanja i cjelovitost područja ekološke mreže.
 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i zaprimljeno mišljenje Zavoda za zaštitu okoliša i prirode, te je utvrdio sljedeće.

Nositelj zahvata planira proširenje nasada voćnjaka, te  na kčbr. 276 k.o. Gorice, ukupne površine 0,78 ha, koja se vodi kao livada, planira zasaditi nasad dunja u ekološkom uzgoju. Plan sadnje  je jesen 2024. godine, a priprema zemljišta ranije. Na parceli  se planira izbušiti 350 rupa dimenzija  50 x 50 cm. Razmak  sedam glavnih redova  bio bi  4 m, a 5 m  razmak između sadnica. Sporedni redovi bi bili razmaka  5 m  između redova, te 4 m  između sadnica. Priprema zemljišta je usitnjavanje i bušenje rupa. Sadnja je ručna. Prihrana  i gnojidba su isključivo na ekološkoj varijanti  biljnim pripravcima (od koprive, preslice, gaveza i stolisnika). Zaštita nasada je uključena 1 x godišnje na bazi modre galice. Ograda je, sa istočne strane povišena živica, sa juga je žičana ograda, dok se sa sjevera i  zapada parcele, planira postaviti električni pastir. Prostor između redova će se  kositi kao i do sada. Pristup parceli je izravan, to znači sa sporedne ceste direktno ulazi na parcelu. Sorte dunja koje se planiraju saditi su: Šampion, Berecki, Vranjska i Leskovačka. Uzgojni oblik će biti popravljena piramida, zbog vlastitog zasjenjivanja.

Planirani zahvat nalazi se unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, „Narodne novine“, br. 80/19 i 119/23), Područja očuvanja značajnog za ptice (POP) HR1000004 Donja Posavina. 

Prema  podacima  iz  baze  podataka  Ministarstva  gospodarstva  i  održivog  razvoja  (dalje  u  tekstu:
MINGOR),  lokacija   zahvata   nalazi  se   na   području   rasprostranjenosti   stanišnog   tipa   C.2.3.2.
Mezofilne   livade  košanice  Srednje  Europe.  Sukladno  bazi  podataka  MINGOR,   lokacija  zahvata
predstavlja  pogodno  stanište  za  ciljne  vrste  ptica  koje  su  svojim ekološkim zahtjevima vezane uz
otvorena  mozaična  staništa, a  to  su: crvenonoga  vjetruša  (Falco  vespertinus), crna  lunja   (Milvus
migrans), sivi svračak (Lanius minor), rusi  svračak (Lanius collurio), pjegava  grmuša (Sylvia  nisoria),
orao  kliktaš (Aquila pomarina), eja livadarka  (Circus  pygargus), eja  močvarica (Circus  aeruginosus)
i roda (Ciconia ciconia),  mali  sokol (Falco columbarius), orao  klokotaš (Aquila   clanga), eja strnjarica
(Circus cyaneus), negnijezdeće populacije gusaka i vivaka te značajne negnijezdeće (selidbene) populacije ptica. Provedbom predmetnog zahvata, doći će  do  gubitka  od  0,72 ha  njihovih  pogodnih
staništa, a s obzirom na ukupnu zastupljenost staništa pogodnih  za navedene ciljne vrste ptica unutar
POP-a  HR1000004   Donja Posavina  (između  11.370  i  47.410 ha),  može   se  isključiti  mogućnost
značajnog  negativnog  utjecaja provedbe zahvata na ciljeve očuvanja i cjelovitost navedenog POP-a.

Slijedom iznesenog  u provedenom postupku, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, uvažavajući gore navedeno mišljenje Zavoda za zaštitu okoliša i prirode,  Prethodnom ocjenom prihvatljivosti za ekološku mrežu za namjeravani zahvat prenamjene zemljišta iz livade u voćnjak na kčbr. 276 k.o. Gorice, uz pridržavanje važećih propisa iz područja zaštite okoliša, voda i tla, te principa ekološkog uzgoja, može se isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, te se smatra  da je zahvat prihvatljiv, pa je stoga riješeno kao u izreci.  U skladu s navedenim,  za planirani predmetni zahvat nije potrebno provesti postupak Glavne ocjene za ekološku mrežu.

Točka 1. ovog Rješenja u skladu je s odredbom članka 30. stavak 4. Zakona o zaštiti prirode, kojom je propisano da, ako nadležno tijelo isključi mogućnost značajnih negativnih utjecaja na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.  

Točka 2. ovog Rješenja u skladu je s odredbom članka 43. stavak 1. Zakona o zaštiti prirode, kojom je propisano da se rješenje iz članka 30. stavak 4. istog Zakona,  izdaje na rok od četiri  godine.

Točka 3. ovog Rješenja u skladu je s odredbom članka 44. stavak 3. Zakona o zaštiti prirode, kojom je propisano da nadležno tijelo objavljuje rješenje iz članka 30. stavak 4. istog Zakona,  na mrežnim stranicama, odnosno na mrežnim stranicama Brodsko-posavske županije (www.bpz.hr).

Člankom 27.  stavak 2. Zakona o zaštiti prirode, propisano je da se ocjena prihvatljivosti  zahvata, provodi u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu gospodarstva i održivog razvoja i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku, usmeno u zapisnik, ili se šalje poštom, odnosno dostavlja elektronički. 



                                                                             Viša savjetnica za zaštitu prirode i okoliša  
                                                                                         Ljiljana Curić, dipl.ing.





Dostaviti:
1. Ivan Rešković, Ulica Junija Palmotića 70, 10410 Velika Gorica
1. Ministarstvo gospodarstva i održivog razvoja, putem: pisarnica@mingor.hr; marija.petras@mingor.hr 
1. Državni inspektorat, Sektor zaštite prirode, Šubićeva 29,  10000 Zagreb
1. - u spis predmeta


2

image1.wmf
 

 


